Laat sy Liefde jou Lei: Wanneer ander jou vreugde steel - www.bybelkennis.co.za
Laat sy Liefde jou Lei: Wanneer ander jou vreugde steel – Milanie Vosloo
Wanneer ander jou vreugde steel
Beproewing sal die soutkarakter van julle lewe versterk. Sout doen goeie werk. Maar as dit sy krag verloor het, hoe sal jy dit weer sout kan maak? Julle lewe moet soutkwaliteit hê, en julle moet in vrede saam met mekaar lewe." Markus 9:49-50
Soms staan 'n mens met 'n lied in jou hart op en sien jy met vreugde uit na die dag wat kom … totdat jy jouself in 'n brullende leeu vasloop.
Iemand wat met 'n "seer tand" opgestaan het en daarom kyk wie hy kan verslind! In 'n ommesientjie word jou vreugde vervang met 'n stuk omgekraptheid waarmee jy nie wil leef nie. En so bederf één onsmaaklike mens die res van jou dag.
Sulke dae moet ons onthou dat ons Vader wil hê dat ons blydskap-kinders sal wees. Satan daarenteen sal verskillende aanvalstegnieke en wapens gebruik om ons vreugde te steel. Ja, en mense wat vir ons saak maak, is hoog op sy prioriteitslys. Juis daarom moet ons elke dag bedag wees op ons vyand se aanvalsmetodes en, wanneer iemand ons vreugde steel, onmiddellik die blydskap wat ons in Christus het, terugeis. Vra dan dat die Gees in jou 'n gesindheid van vergifnis en liefde sal sit wat brullende leeus in hul spore stop!
Jy is die sout van die aarde. Sorg daarom dat jy – wanneer die lewe laf is – nog meer gefokus bly op jou bron van krag en liefde: Jou Vader-van-Vreugde!